玉晨觀左紐檜
作者：楊傑
朝代：宋

paragraphs: 華陽山裏千株檜，玉晨觀前一左紐。
虬枝龍榦向朝曦，勢與扶桑鬬長久。
亳州渦水太清宮，老子手植纔數九。
一檜正與此樹同，蒂固根深應不朽。
信知福地有靈木，栽種曾經上真手。
君不見龍從火裏出，虎向水中生，生理尚左不尚右。
又不見天輪左旋不休止，日月五星如磨蟻。
左紐檜，藴至理，上士體之能不死。